ไฟแนนเชียลไดเจส
ITD คว้างาน 2,874 ล้านบาท
8 ก.พ. 2556

ITD คว้างาน 2,874 ล้านบาท
บริษัท อิตาเลียน ไทย ดีเวล๊อปเมนต์ (ITD) เปิดเผยว่า บริษัทได้ร่วมลงนามในสัญญาก่อสร้าง กับ บริษัท ซูมิโตโม คอร์ปอเรชั่น ไทยแลนด์ เมื่อวันที่ 5 ก.พ. 2556 เพื่อก่อสร้างโครงการโรงไฟฟ้าพระนครเหนือ ชุดที่ 2 ขนาดกำลังการผลิต 800 เมกะวัตต์ จ.นนทบุรี มูลค่างาน 2,874,829,603.22 บาท (รวมภาษีมูลค่าเพิ่ม) ระยะเวลาก่อสร้าง 1,095 วัน 
MILL รับกำลังคุยธุรกิจกับ GEN
บริษัท มิลล์คอนสตีลอินดัสทรีส์ (MILL) เปิดเผยว่า บริษัทยังไม่มีการตกลงใดๆ กับบริษัท เจอเนอรัล เอนจิเนียริ่ง (GEN) ตามที่เป็นข่าว แต่บริษัท MILL อยู่ระหว่างการศึกษาความเป็นไปได้ในการร่วมมือทางธุรกิจกับบริษัท GEN ซึ่งยังมีความไม่แน่นอนของการดำเนินธุรกิจร่วมกันดังกล่าว
MBK โกยกำไรพิเศษ 3,060 ล้าน
บริษัท เอ็ม บี เค (MBK) จะมีกำไรก่อนภาษีเงินได้นิติบุคคลรายการพิเศษจากการขายหุ้นบริษัท ดิ โอลิมปิค คลับ (TOC) ทั้งหมดประมาณ 1,725 ล้านบาท ภายในไตรมาสแรก ปี 2556 ทั้งนี้ TOC เป็นเจ้าของที่ดินและอาคารที่พัทยา 
นอกจากนี้ บริษัทขายหุ้น บริษัท ดิ เอราวัณ กรุ๊ป จำนวน 141 ล้านหุ้น จะมีกำไรก่อนภาษีประมาณ 335 ล้านบาท ภายในไตรมาสแรก และขายที่ดินเปล่า 140 ไร่ ที่ อ.เกาะสมุย จ.สุราษฎร์ธานี คาดว่าจะได้กำไรประมาณ 1,000 ล้านบาท ภายในไตรมาส 2 หรือ 3 ปี 2556
RATCH เริ่มขายไฟฟ้าโรงเซเปียนเซน้ำน้อย
บริษัท ผลิตไฟฟ้าราชบุรีโฮลดิ้ง (RATCH) แจ้งว่า บริษัท ไฟฟ้าเซเปียนเซน้ำน้อย (PNPC) ซึ่งบริษัทถือหุ้น 25% ได้ลงนามในสัญญาซื้อขายไฟฟ้าสำหรับโครงการโรงไฟฟ้าพลังน้ำเซเปียนเซน้ำน้อย กับการไฟฟ้าฝ่ายผลิตแห่งประเทศไทย (กฟผ.) เมื่อวันที่ 6 ก.พ. 2556 ทั้งนี้อายุสัญญานับตั้งแต่วันที่ลงนามในสัญญาถึงปีที่ 27 หลังจากวันเริ่มต้นซื้อขายไฟฟ้าเชิงพาณิชย์
โรงไฟฟ้าอยู่ที่สาธารณรัฐประชาธิปไตยประชาชนลาว กำลังการผลิตติดตั้งประมาณ 410 เมกะวัตต์ มีกำหนดการเดินเครื่องเชิงพาณิชย์ในปี 2561 และจะทำให้บริษัทมีกำลังการผลิตเพิ่มขึ้น 102.5 เมกะวัตต์ ตามสัดส่วนการถือหุ้น โดยสัญญาซื้อขายไฟฟ้าดังกล่าวทำให้บริษัทสามารถประมาณการรับรู้รายได้ที่แน่นอน
รอข้อมูลจาก TUCC 
ตลาดหลักทรัพย์แห่งประเทศไทย (ตลท.) ขึ้น “SP” เพื่อห้ามการซื้อหรือขายหลักทรัพย์ของ TUCC ตั้งแต่วันที่ 7 ก.พ. 2556 และขึ้น “NP” ในวันที่ 8 ก.พ. กรณี สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า บริษัท ไทยยูนีคคอยล์เซ็นเตอร์ (TUCC) ให้ความร่วมมือแก่ผู้สอบบัญชีในการสอบทานงบการเงินไตรมาส 2 และไตรมาส 3 ปี 2555 โดย TUCC จะต้องนำส่งงบการเงินฉบับแก้ไขที่ผ่านการสอบทานจากผู้สอบบัญชีพร้อมทั้งเปิดเผยงบการเงินชุดที่แก้ไขภายในวันที่ 8 มี.ค. 2556 
สำนักงาน ก.ล.ต. พบว่า ผู้สอบบัญชีไม่สามารถให้ความเชื่อมั่นต่องบการเงินเพราะ ถูกจำกัดขอบเขตการสอบทานโดยผู้บริหาร ทำให้ผู้สอบบัญชีไม่สามารถหาหลักฐานการสอบทานให้เป็นที่พอใจเกี่ยวกับบัญชีเงินสด รายการซื้อขายที่เป็นเงินสด รายการค่าตอบแทนของผู้บริหาร รายการภาษีอากร และรายการลูกหนี้การค้าที่ ได้บันทึกเป็นรายการฝากขายไว้ในปี 2554 และเปลี่ยนเป็นรายการขายปกติในปี 2555